b'\n_START_ARTICLE_\nKlaus Mietusch\n_START_SECTION_\n\xc5\xbdivljenjepis\n_START_PARAGRAPH_\nPo uspe\xc5\xa1no zaklju\xc4\x8denem usposabljanju za voja\xc5\xa1kega pilota je bil Klaus Mietusch 1. septembra 1938 dodeljen 2./JG 234, ki se je kmalu za tem preimenoval v 2./JG 26. 23. septembra 1939 je bil s \xc4\x8dinom poro\xc4\x8dnika preme\xc5\xa1\xc4\x8den v 7./JG 26. Sodeloval je v bitki za Francijo in tam 31. maja 1940 dosegel prvo zra\xc4\x8dno zmago, ko je v bli\xc5\xbeini Dunkerquasestrelil britanskega Hurricana. 8. junija 1940 je bil s svojim Messerschmitt Bf 109 E-1 (W.Nr. 2746) v boju z britanskim lovcem Hawker Hurricane zadet in je moral zasilno pristati za sovra\xc5\xbenikovo \xc4\x8drto. Pristanek je pre\xc5\xbeivel brez po\xc5\xa1kodb, a ga je po izstopu iz letala v bli\xc5\xbeini Neufchatela v zadnjico ustrelil francoski civilist. Do padca Francije je bil Mieutsch tako vojni ujetnik._NEWLINE_Po francoski predaji se je vrnil v 7./JG 26 do konca leta 1940 dosegel \xc5\xa1e eno zra\xc4\x8dno zmago in bil povi\xc5\xa1an v \xc4\x8din nadporo\xc4\x8dnika. Januarja 1941 je bila 7./JG 26 pod poveljstvom nadporo\xc4\x8dnika Joachima M\xc3\xbcncheberga, preme\xc5\xa1\xc4\x8dena na Sicilijo, kjer je Mieutsch nad Malto dosegel \xc5\xa1e tri zra\xc4\x8dne zmage in tako postal letalski as. Enota je bila nato preusmerjena v delovanje nad Jugoslavijo, kjer je Mietusch dosegel \xc5\xa1e eno zra\xc4\x8dno zmago, ko je 6. aprila 1941 v bli\xc5\xbeini Podgorice sestrelil dvokrilnega lovca Hawker Fury Mk. I Jugoslovanskega kraljevega letalstva. Po vrnitvi nad Malto je dosegel nove tri zmage, med katerimi je bil tudi letalski as RAF E. M. \xe2\x80\x9cImshi\xe2\x80\x9d Mason, ki ga je v njegovem Hurricanu Mietusch sestrelil 13. aprila. Mason, ki je bil v boju ranjen v roko je svoje po\xc5\xa1kodovano letalo pristal v morju, sam pa se je pri tem \xc5\xa1e dodatno po\xc5\xa1kodoval._NEWLINE_Mietusch je sodeloval tudi v bojih nad severno Afriko in nad Tobrukom sestrelil \xc5\xa1e eno letalo. Septembra je bil 7./JG 26 preme\xc5\xa1\xc4\x8den nazaj v Evropo, kjer je 19. septembra M\xc3\xbcncheberg prevzel poveljstvo nad II./JG 26, Mietusch pa je postal Staffelkapit\xc3\xa4n 7./JG 26. 19. avgusta 1942 je nad Dieppom sestrelil dva angle\xc5\xa1ka lovca Supermarine Spitfire, ki sta sodelovala pri izkrcanju zaveznikov. Februarja 1943 je 7./JG 26 na vzhodni fronti zamenjal I./JG 54, Mietusch pa je vodil svojo enoto s \xc4\x8dinom stotnika. Glavna baza enote je bila zahodno od Leningrada in je bila njen dom do junija 1943, ko je bila enota preme\xc5\xa1\xc4\x8dena nazaj na zahodno fronto. Mietusch je v tem \xc4\x8dasu dosegel 15 zmag, od katerih jih je kar pet dosegel 18. junija, po tem, ko se je po dveh mesecih vrnil iz bolni\xc5\xa1nice. Tam je pristal po tem, ko je 20. marca njegovemu lovcu Focke-Wulf Fw 190 A-4 (W.Nr. 7147) odpovedal motor in je moral z njim zasilno pristati, pri \xc4\x8demer se je letalo prevrnilo, Mietusch pa se je mo\xc4\x8dno po\xc5\xa1kodoval._NEWLINE_5. julija 1943 je Mietusch postal Gruppenkommandeur III./JG 26, 25. julija pa sestrelil svoj prvi te\xc5\xbeki \xc5\xa1tirimotorni bombnik, ameri\xc5\xa1ko\xc2\xa0\xc2\xbbLete\xc4\x8do trdnjavo\xc2\xab\xc2\xa0Boeing B-17 Fortress. Njegova 50. zra\xc4\x8dna zmaga je bil prav tako bombnik B-17, ki ga je sestrelil v bli\xc5\xbeini Cambraia, 20. oktobra 1943. Tudi 60. zmaga je bil B-17, tega pa je sestrelil nad Berlinom, 8. marca 1944. Istega dne je napadel tudi vra\xc4\x8dajo\xc4\x8de se bombnike, pri \xc4\x8demer je bil njegov Messerschmitt Bf 109 G-6 (W.Nr. 162 032) \xe2\x80\x9c\xc4\x8crna 21\xe2\x80\x9d zadet. V bli\xc5\xbeini mesta Meppen ga je presenetil spremljevalni lovec Republican P-47 Thunderbolt in ga sestrelil. Mietusch je iz zadetega lovca izsko\xc4\x8dil s padalom, a se je pri doskoku po\xc5\xa1kodoval in je posledi\xc4\x8dno nekaj tednov pre\xc5\xbeivel v bolni\xc5\xa1nici. Za \xc5\xa1estdeseto zra\xc4\x8dno zmago je bil 26. marca 1944 odlikovan z Vite\xc5\xa1kim kri\xc5\xbeem, aprila pa povi\xc5\xa1an v \xc4\x8din majorja._NEWLINE_12. aprila 1944 je spet pristal v bolni\xc5\xa1nici, ko je pri pristajanju na letali\xc5\xa1\xc4\x8de v Rouvres-\xc3\x89tain s svojim Bf 109 G-6 (W.Nr. 162 345) \xe2\x80\x9c\xc4\x8crna 24\xe2\x80\x9d s kolesom zapeljal v krater, ki ga je povzro\xc4\x8dila zavezni\xc5\xa1ka bomba, pri \xc4\x8demer se je letalo prevrnilo. V bolni\xc5\xa1nici je pre\xc5\xbeivel tri tedne. 4. julija je nad Chartresom sestrelil 70. letalo, ameri\xc5\xa1kega lovca Lockheed P-38 Lightning, 17. julija pa je bil njegov Bf 109 G-6/U4 (W.Nr. 440 640) \xe2\x80\x9cBela 20\xe2\x80\x9d spet sestreljen. Tokrat je postal \xc5\xbertev britanskega Spitfira. Mietusch je iz letala izsko\xc4\x8dil, v bazo pa se je ranjen vrnil \xc5\xa1ele naslednji dan. Ponovno je kon\xc4\x8dal v bolni\xc5\xa1nici, tokrat ga je poveljstvo poslalo na okrevanje v Nem\xc4\x8dijo._NEWLINE_17. septembra 1944 je bil ponovno v zraku in je v spopadu z ameri\xc5\xa1kimi Mustangi sestrelil \xc5\xa1e svoje zadnje, 75. sovra\xc5\xbeno letalo. Kmalu za tem ga je sestrelil ameri\xc5\xa1ki letalski as, poro\xc4\x8dnik William Beyer. Pri tem je Mietusch v svojem Bf 109 G-6 (W.Nr. 441 646) \xe2\x80\x9c\xc4\x8crna 25\xe2\x80\x9d umrl. Njegovo letalo je zadelo tla v bli\xc5\xbeini mesta Rath-Aldekerk. Posmrtno je bil odlikovan s hrastovimi listi k vite\xc5\xa1kemu kri\xc5\xbeu._NEWLINE_V 452 bojnih nalogah je Klaus Mietusch dosegel 75 priznanih zra\xc4\x8dnih zmag. Nad zahodnim boji\xc5\xa1\xc4\x8dem jih je zabele\xc5\xbeil 60, nad vzhodnim pa 15. Med temi zmagami je bilo 13 te\xc5\xbekih bombnikov. Sam je bil desetkrat sestreljen in je utrpel ve\xc4\x8d po\xc5\xa1kodb.'